ดาบตำรวจฟิวส์ขาด รัวยิงหนุ่มดับ (คลิป)
ส่งหมูกระทะใช้ จยย.ท่อดังเตือนก็ไม่ฟังอ้างรถเพื่อน,นายดาบงานจราจร สน.ธรรมศาลา ปืนดุ รัวสนั่น 4 นัดใส่ลูกจ้างร้านหมูกระทะดับอนาถ หลังบอกให้ไปเปลี่ยนท่อรถ จยย.ที่เสียงดังแต่คนตายยึกยักเลยเป็นเรื่อง ก่อนตายยังตะโกน เห้ยพี่จะยิงเลยเหรอ ชาวบ้านให้ข้อมูลลูกจ้างร้านหมูกระทะรวมตัวกินเหล้าเล่นไพ่ส่งเสียงดังประจำ เตือนแล้วไม่ฟังเป็นที่เอือมระอา ขณะที่ ผบช.น. สั่งให้ออกจากราชการไว้ก่อน บอกมั่นใจตามตัวมาดำเนินคดีได้โดยเร็ว,ดาบตำรวจฟิวส์ขาดรัวยิงลูกจ้างหมูกระทะดับ เกิดขึ้นเมื่อเวลา 22.45 น. วันที่ 12 พ.ย. ร.ต.อ.ชวภณ คล่องยุทธ รอง สว. (สอบสวน) สน.ธรรมศาลา รับแจ้งเหตุยิงกันมีผู้เสียชีวิต 1 ราย บริเวณหน้าบ้านเลขที่ 365/39 ชุมชนศรีมณฑลสามัคคี ถนนพุทธมณฑล สาย 4 แขวงและเขตทวีวัฒนา กทม.จึงรุดไปตรวจสอบที่เกิดเหตุพร้อม พ.ต.อ.ภูมิธัช โฆษิตวนิชพงศ์ ผกก.สน.ธรรมศาลา พ.ต.ท.วันชัย แก้วจินดา รอง ผกก. (สอบสวน) สน.ธรรมศาลา ตำรวจฝ่ายสืบสวน สน.ธรรมศาลา ตำรวจกองพิสูจน์หลักฐาน แพทย์นิติเวชฯ รพ.ศิริราชและมูลนิธิป่อเต็กตึ๊ง,จุดเกิดเหตุบนถนนหน้าทาวน์เฮาส์ 2 ชั้น เลขที่ 365/39 เปิดเป็นร้านสยามหมูกระทะ ส่งตามบ้านลูกค้า พบศพนายเกรียงศักดิ์ ศรทอง อายุ 35 ปี ชาว จ.อุบลราชธานี คนงานส่งหมูกระทะ สวมกางเกงยีนส์ขาสามส่วน ไม่สวมเสื้อ นอนหงายเสียชีวิต พบบาดแผลถูกยิงด้วยปืนขนาด 9 มม. ที่แผ่นหลัง 1นัด ท้ายทอย 1 นัด ราวนมซ้าย 1 นัด ต้นแขนขวา 1นัด ตรวจสอบทั่วบริเวณพบปลอกกระสุนและหัวกระสุนขนาดเดียวกันตกเกลื่อนอยู่บริเวณพื้นถนน,สอบสวนนายสอน ทองเบาะ อายุ 30 ปี เจ้าของร้านสยามหมูกระทะ เปิดเผยว่า เพิ่งเซ้งกิจการส่งหมูกระทะมาได้ประมาณ 3 เดือน ผู้ตายเป็นลูกน้องที่มาทำงานด้วยกันตั้งแต่เปิดกิจการ ก่อนเกิดเหตุผู้ตายขี่รถ จยย. เดมอน จีพีเอ็กซ์ สีเขียว ทะเบียน 7กธ 6365 กรุงเทพมหานคร ของเพื่อนคนงานด้วยกันออกไปทำธุระ เจอกับ ด.ต.ศิริมงคล ทองสุข ผบ.หมู่งานจราจร สน.ธรรมศาลา ที่พักอยู่บ้านเลขที่ 365/37 อยู่ถัดจากร้านไป 1 หลัง โดย ด.ต.ศิริมงคล เข้าไปเตือนรถ จยย.ที่ผู้ตายขับส่งเสียงดังให้ไปเปลี่ยนท่อไอเสียใหม่ แต่ไม่มีอะไรเกิดขึ้น คล้อยหลังไม่นานผู้ตายขี่รถ จยย. กลับมาและเก็บกวาดขยะอยู่หน้าบ้าน ด.ต.ศิริมงคลก็ยังเดินมาบอกให้ไปเปลี่ยนท่อ แต่ผู้ตายอธิบายว่ารถของเพื่อน ทำให้ ด.ต.ศิริมงคลไม่พอใจชักปืนพกออกมารัวยิงใส่ผู้ตายที่วิ่งหนีเข้าไปในบ้าน แต่ยังถูกตามไปยิงซ้ำจนเสียชีวิต ก่อน ด.ต.ศิริมงคลจะขี่รถ จยย.หลบหนีไป,พ.ต.อ.ภูมิธัช โฆษิตวนิชพงศ์ ผกก.สน.ธรรมศาลา เปิดเผยว่า ตรวจสอบเบื้องต้นมูลเหตุครั้งนี้เกิดจาก ด.ต.ศิริมงคลที่มีบ้านพักอยู่ใกล้เคียงกับร้านหมูกระทะที่ผู้ตายทำงานอยู่ บันดาลโทสะเพราะเคยเตือนให้ผู้ตายไปเปลี่ยนท่อไอเสียรถ จยย. เนื่องจาก ส่งเสียงดัง แต่ผู้ตายกลับอ้างเป็นรถ จยย.ของเพื่อนจึงเกิดเรื่องขึ้นมา ขณะนี้ศาลจังหวัดตลิ่งชันออกหมายจับเลขที่ 543/2561 ลงวันที่ 13 พ.ย.61 ในข้อหาฆ่าผู้อื่นและพกพาอาวุธปืนไปในทางสาธารณะโดยไม่มีเหตุอันควรกับ ด.ต.ศิริมงคลแล้ว ขณะนี้ พยายามติดต่อญาติให้พาเข้ามอบตัว เบื้องต้นพบ ด.ต.ศิริมงคลและผู้ตายเป็นคน จ.อุบลราชธานี เหมือนกัน นิสัยส่วนตัวของ ด.ต.ศิริมงคล เป็นคนขยัน ไม่เกเร รักครอบครัว ก่อนเกิดเหตุออกเวรจากบริเวณถนนอุทยาน ที่ถูกมอบหมายให้เฝ้าระวังเรื่องรถแข่ง,ทั้งนี้ หลังเกิดเหตุชาวบ้านที่พักอาศัยละแวกจุดเกิดเหตุ ได้ให้ข้อมูลด้วยว่า ตามปกติลูกจ้างที่อาศัยอยู่ในร้านหมูกระทะนั้น เป็นกลุ่มชาย-หญิงรวมประมาณ 10 คน ทุกวันหลังจากเสร็จภารกิจจะนั่งดื่มเหล้าเบียร์ แกล้มหมูกระทะเปิดเพลงเสียงดัง รวมทั้งตั้งวงเล่นไพ่ พอเมาได้ที่ก็จะลองเครื่องรถ จยย.ส่งเสียงดัง สร้างความเดือดร้อนรำคาญให้กับชาวบ้านใกล้เคียงเป็นอันมาก เคยมีผู้ร้องเรียนไปยังกรรมการชุมชน แต่ไม่มีใครกล้ายุ่งเพราะทั้งหมดรวมตัวเป็นกลุ่มใหญ่ ต้องขอให้ ด.ต.ศิริมงคลช่วยแจ้งตำรวจสายตรวจมาบอกให้เบาเสียงอยู่บ่อยครั้ง จนกระทั่งมาเกิดเหตุขึ้น ขณะเกิดเหตุมีหนึ่งในกลุ่มผู้ตายบันทึกภาพไว้ได้ ในภาพจะเห็นการตั้งวงสุราและมีไพ่ตกกระจายเกลื่อนพื้น โดย ด.ต.ศิริมงคล ที่อยู่บนชั้น 2 ของบ้าน ตะโกนลงมาว่าให้เบาเสียง แต่กลุ่มผู้ตายไม่เชื่อ ทำให้ต้องถือปืนมาเจรจาและเกิดการท้าทายกัน ระหว่างนั้นยังมีเสียงผู้ตายตะโกนห้ามด้วยว่า เห้ยพี่จะยิงเลยเหรอ,ที่กองบัญชาการตำรวจนครบาล (บช.น.) เวลา 10.30 น. พล.ต.ท.สุทธิพงษ์ วงษ์ปิ่น รรท.ผบช.น.เปิดเผยว่า ได้รับรายงานเรื่องนี้แล้ว ทางผู้บังคับ บัญชาบก.น.7 อยู่ระหว่างตั้งคณะกรรมการสอบสวนวินัยร้ายแรง เบื้องต้นให้ ด.ต.ศิริมงคล ผู้ก่อเหตุออกจากราชการไว้ก่อน ต้องตรวจสอบรายละเอียด ใครทำผิดอะไรต้องว่าไปตามเนื้อผ้า ขณะนี้ผู้ก่อเหตุยังไม่ได้ประสานขอมอบตัว มั่นใจจะสามารถนำตัวมาดำเนินคดีได้โดยเร็ว
นายดาบงานจราจร สน.ธรรมศาลา ปืนดุ รัวสนั่น 4 นัดใส่ลูกจ้างร้านหมูกระทะดับอนาถ หลังบอกให้ไปเปลี่ยนท่อรถ จยย. 
ตำรวจยิงหนุ่มส่งหมูกระทะ,ตำรวจยิงเพื่อนบ้าน,ตำรวจยิงคนตาย,สน.ธรรมศาลา,ข่าวหน้า1,ข่าวทั่วไป